

 **ΕΠΙΣΤΗΜΟΝΙΚΟΣ ΣΥΛΛΟΓΟΣ ΜΕΡΙΜΝΑΣ ΠΑΙΔΙΟΥ ΚΑΙ ΕΦΗΒΟΥ**

**ΕΝΑΡΞΗ ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ**

**ΖΗΤΗΜΑΤΑ ΨΥΧΟΠΑΘΟΛΟΓΙΑΣ ΣΤΗΝ ΕΦΗΒΕΙΑ. ΥΠΟΔΟΧΗ, ΑΞΙΟΛΟΓΗΣΗ ΚΑΙ ΘΕΡΑΠΕΥΤΙΚΟΣ ΣΧΕΔΙΑΣΜΟΣ**

**Ακαδημαϊκό έτος 2025**

Ο ΣΥΜΕΠΕ οργανώνει για το ακαδημαϊκό έτος 2025, τον α’ κύκλο του διετούς εκπαιδευτικού προγράμματος εκπαίδευσης σε θέματα ψυχοπαθολογίας και κλινικών εφαρμογών.

Το πρόγραμμα θα περιλαμβάνει δύο παράλληλα αλλά ανεξάρτητα μηνιαία σεμινάρια (Παρασκευή βράδυ και Σάββατο πρωί, μια φορά το μήνα, Ιανουάριο μέχρι και Ιούνιο).

Η νέα διαμόρφωση του εκπαιδευτικού μας προγράμματος δίνει μεγαλύτερη έμφαση στην ψυχοπαθολογία της εφηβείας και της μετεφηβείας, σε συνάρτηση με τη βρεφική ηλικία, αλλά και την μετάβαση στην ενήλικη ζωή. Αυτή η οπτική γωνία
εμπλουτίζει την θεματολογία της γενικής ψυχοπαθολογίας την οποία αναπτύξαμε στο προηγούμενο διετή εκπαιδευτικό μας κύκλο (2022-2024), προτείνοντας συγχρόνως μια ανανεωμένη συνέχεια του προγράμματος, που περιλαμβάνει ειδικότερα κλινικά ζητήματα της εφηβείας καθώς και της κεντρικής τους θέσης στην ψυχοδυναμική κατανόηση της ψυχοπαθολογίας .

Οι διαλέξεις θα περιλαμβάνουν θεωρητικές εισηγήσεις καθώς και παρουσίαση και διάγνωση και θεραπευτικός σχεδιασμός).

**Στόχοι του προγράμματος**: Αποτελεί κατά βάση ένα πρόγραμμα επιμόρφωσης στην κλινική εργασία (κλινική μέθοδος και κλινική σκέψη) και στοχεύει στην απόκτηση εξειδικευμένων γνώσεων και δεξιοτήτων, εκπαιδεύοντας τους συμμετέχοντες σε μια ψυχοδυναμική οπτική και μια ψυχοθεραπευτική ευαισθητοποίηση.

**Πρόγραμμα και ημερομηνίες διεξαγωγής**

Το σεμινάριο θα πραγματοποιείται μια φορά τον μήνα και θα περιλαμβάνει:

1. Παρασκευή απόγευμα μια δίωρη συνάντηση 8μμ – 10μμ. Διδάσκων ο Γρηγόρης Αμπατζόγλου, ψυχίατρος – παιδοψυχίατρος, Ομότιμος καθηγητής Παιδοψυχιατρικής ΑΠΘ
2. Σάββατο πρωί μια τρίωρη συνάντηση 10πμ -1μμ. Διδάσκουσες: Χριστίνα Χατζηδημητρίου, κλινική ψυχολόγος (Phd) και Ελένη Μπέλλη, ψυχίατρος ενηλίκων.
3. Προσκεκλημένοι ομιλητές από την Ελλάδα και το εξωτερικό, σε ημερομηνίες που θα ανακοινωθούν.

\*\*\* Οι συμμετέχοντες μπορούν να παρακολουθήσουν

* ή το σύνολο του εκπαιδευτικού προγράμματος
* ή μόνο τον κύκλο των διαλέξεων της Παρασκευής
* ή μόνο τον κύκλο των διαλέξεων του Σαββάτου

**Σε ποιους απευθύνεται**

Το εκπαιδευτικό αυτό πρόγραμμα απευθύνεται σε επιστήμονες της ψυχικής υγείας (παιδοψυχιάτρους, ψυχιάτρους, κλινικούς, σχολικούς και αναπτυξιακούς ψυχολόγους), σε επαγγελματίες - εργαζόμενους στο χώρο της υγείας, της ψυχικής υγείας, της κοινωνικής εργασίας και της εκπαίδευσης (λογοθεραπευτές, εργοθεραπευτές, βρεφονηπιοκόμους, κοινωνικούς λειτουργούς, ειδικούς παιδαγωγούς, εκπαιδευτικούς, παιδιάτρους-αναπτυξιολόγους, νοσηλευτές) και σε απόφοιτους των αντίστοιχων σχολών.

Στο πρόγραμμα μπορούν επίσης να γίνουν δεκτοί νέοι επιστήμονες στο ξεκίνημα της επαγγελματικής τους σταδιοδρομίας καθώς και φοιτητές των αντίστοιχων τμημάτων.

**Κόστος συμμετοχής**

Το κόστος παρακολούθησης του εκπαιδευτικού προγράμματος είναι 350€, που μπορούν να καταβληθούν σε τρεις δόσεις. Η πρώτη δόση (150€) είναι απαραίτητο να κατατεθεί με την έναρξη του σεμιναρίου (Ιανουάριος 2025).

Κόστος παρακολούθησης μόνο του σεμιναρίου της Παρασκευής: 175€ (σε 2 δόσεις)

Κόστος παρακολούθησης μόνο του σεμιναρίου του Σαββάτου: 175€ (σε 2 δόσεις)

**Ημερομηνία έναρξης**: 17 Ιανουαρίου 2025

**Ημερομηνίες διεξαγωγής:** 17 και 18 Ιανουαρίου ‘25, 21 και 22 Φεβρουαρίου,

21 και 22 Μαρτίου, 11 και 12 Απριλίου, 16 και 17 Μαϊου, 19 και 20 Ιουνίου.

**Χώρος διεξαγωγής**

Τα μαθήματα του εκπαιδευτικού προγράμματος θα γίνονται στα γραφεία του Συλλόγου Μέριμνας Παιδιού και Εφήβου, Βασιλίσσης Ολγας 83, 1ος ορ., στη Θεσσαλονίκη (στάση Λαογραφικό Μουσείο).

Θα υπάρχει δυνατότητα και εξ αποστάσεως παρακολούθησης (διαδικτυακά μέσω Zoom).

**ΕΠΙΚΟΙΝΩΝΙΑ για περισσότερες πληροφορίες**

Τηλ. 2310826040 και 6947805282

symepe@gmail.com

[www.symepe.gr](http://www.symepe.gr/)

**Αιτήσεις συμμετοχής** μέχρι την Τετάρτη 15 Ιανουαρίου,

για περιορισμένο αριθμό θέσεων στο: symepe@gmail.com

Παρακαλούμε συμπληρώστε την αίτηση και στείλτε την μας μαζί με ένα σύντομο βιογραφικό:

|  |
| --- |
| ΟΝΟΜΑΤΕΠΩΝΥΜΟ:ΙΔΙΟΤΗΤΑ:ΤΡΕΧΟΥΣΑ ΑΠΑΣΧΟΛΗΣΗ:ΤΗΛ:ΕΠΙΘΥΜΩ ΝΑ ΣΥΜΜΕΤΑΣΧΩ: Α) ΔΙΑ ΖΩΣΗΣ Β) ΔΙΑΔΙΚΤΥΑΚΑ |

**ΕΤΗΣΙΟ ΕΚΠΑΙΔΕΥΤΙΚΟ ΣΥΜΕΠΕ 2024-25**

**Πρόγραμμα συναντήσεων Παρασκευής**

Το σεμινάριο της Παρασκευής, θα έχει σαν κεντρικό θέμα το ερώτημα «Τι δεν πρέπει να ξεχνάμε στην κλινική προσέγγιση;» . Με βάση αυτό το ερώτημα θα αναπτυχθούν ζητήματα ψυχοπαθολογίας και βασικών αρχών της θεραπευτικής προσέγγισης στην εφηβεία και στην μετεφηβεία. Θα στηρίζεται στις εισηγήσεις, αλλά θα προσκαλεί συγχρόνως σε ερωτήματα και παρεμβάσεις των συμμετεχόντων, καθώς και προσκεκλημένων συζητητών ή ομιλητών.

Θα αναπτυχθούν οι παρακάτω ενότητες σε θεωρητικό αλλά και σε πρακτικό («τεχνικό») επίπεδο, κυρίως όσον αφορά τις πρώτες συναντήσεις ή τις κρίσιμες στιγμές μιας θεραπευτικής παρακολούθησης:

* Η αναπτυξιακή δυναμική προοπτική και η σημασία της στο ηλικιακό φάσμα της εφηβείας και μετεφηβείας (είσοδος στην ενήλικη ζωή).
* Ο άξονας βρεφική ηλικία και εφηβική κρίση. Δύο βασικές και απαραίτητες αναφορές στην προσέγγιση της γενικής ψυχοπαθολογίας της εφηβείας και της μετεφηβείας. Η σημασία του για την κατανόηση της ψυχοπαθολογίας γενικότερα κατά την ενηλικίωση.
* Κλινική εξέταση, λήψη ιστορικού και άνοιγμα στην ιστορία. (Το ιστορικό δεν συμπίπτει με την ιστορία).
* Υποδοχή, μια κεντρική έννοια στην ψυχοπαθολογία. Η πρώτη συνάντηση είναι και η πρώτη θεραπευτική στιγμή.
* Κατανόηση, αξιολόγηση και θεραπευτική πλαισίωση. Περιέχον και περιεχόμενα της κλινικής εργασίας.

**Πρόγραμμα συναντήσεων Σαββάτου**

Το σεμινάριο του Σαββάτου θα επικεντρωθεί σε ζητήματα αξιολόγησης και κατανόησης της ψυχοπαθολογίας στο ηλικιακό φάσμα της εφηβείας και της μετεφηβείας μέσα από μια αναπτυξιακή και ψυχοδυναμική οπτική.

Η εφηβεία και η μετεφηβεία (το πέρασμα στην ενήλικη ζωή) αποτελούν ιδιαίτερα σημαντικές περιόδους στην ανάπτυξη οι οποίες χαρακτηρίζονται από έντονες ψυχικές κινήσεις, αλλά και την πολυσημία των πράξεων και των συμπεριφορών των εφήβων. Στις συναντήσεις του Σαββάτου θα παρουσιαστούν αναλυτικά και θα συζητηθούν διεξοδικά μια σειρά από βασικές κλινικές οντότητες και πώς αυτές εκδηλώνονται στην εφηβεία.

Θα παρουσιαστεί αναλυτικά η συμπτωματολογία στην αρχική φάση της αξιολόγησης, η διαδικασία κλινικής κατανόησης των συμπτωμάτων και διαφορικής διάγνωσης. Ποια είναι τα όρια φυσιολογικού και παθολογικού; Πώς θα αποφύγουμε τον κίνδυνο της υπερδιάγνωσης αλλά και της υποδιάγνωσης; Πώς εκδηλώνεται η θλίψη και το άγχος σε αυτό το ηλικιακό φάσμα; Πότε «είναι απλά η εφηβεία» και ποια είναι τα πρώιμα σημεία αναγνώρισης μιας σειράς διαταραχών ; (ανορεξία, χρήση ουσιών, πρώτο ψυχωτικό επεισόδιο).

Θα συζητηθεί επίσης αναλυτικά η διαδικασία του θεραπευτικού σχεδιασμού (ψυχιατρική, φαρμακολογική και ψυχολογική αντιμετώπιση).

**17/1/24**

Πρώτες συναντήσεις με τους εφήβους και τους γονείς τους. Ιδιαιτερότητες, ιδιαίτερα χαρακτηριστικά της εφηβείας. Ζητήματα ψυχοπαθολογίας στην εφηβεία και διαγνωστική αξιολόγηση.

**21/2/24**

Αγχώδεις διαταραχές.

**21/3/24**

Διαταραχές της διάθεσης

**11/4/24**

Διαταραχές διατροφής

**16/5/24**

Διαταραχές συμπεριφοράς, χρήση και κατάχρηση ουσιών

**20/6/24**

Πρώτο ψυχωτικό επεισόδιο